कुमार ने कर्नाटक लोकायुक्त के आरोप को चुनौती दी  
भाजपा के वरिष्ठ नेता वी धनंजय कुमार ने सोमवार को इस आरोप का खंडन किया कि उन्होंने कर्नाटक के लोकायुक्त पर दबाव डाला था।
भारतीय जनता पार्टी (भाजपा) के वरिष्ठ नेता वी धनंजय कुमार ने सोमवार को इस आरोप का खंडन किया कि उन्होंने कर्नाटक के लोकायुक्त पर दबाव डाला था कि वह अवैध खनन पर अपनी रिपोर्ट में मुख्यमंत्री बीएस येदियुरप्पा का बचाव करें।  ज्ञात हो कि लोकायुक्त एन संतोष हेगड़े ने पिछले सप्ताह संवाददाताओं से कहा था कि कुमार ने उनसे कहा था कि अवैध खनन पर अपनी रिपोर्ट में येदियुरप्पा का जिक्र न करें। रिपोर्ट इस माह के अंत में सौंपी जानी है।  पूर्व केंद्रीय मंत्री और अब नई दिल्ली में कर्नाटक सरकार के विशेष प्रतिनिधि कुमार ने यहां सोमवार को संवाददाताओं से कहा, "मैंने लोकायुक्त के साथ किसी राजनीतिक मामले पर चर्चा नहीं की है और मैं इस मुद्दे की जांच के लिए तैयार हूं तथा दोषी साबित होने पर कार्रवाई का सामना करने को तैयार हूं।"  गौरतलब है कि सर्वोच्च न्यायालय के सेवानिवृत्त न्यायाधीश हेगड़े ने दावा किया था कि कुमार राज्य के उच्चतर शिक्षा मंत्री वीएस आचार्य एवं अन्य व्यक्तियों के साथ यहां उनके आवास पर मिले थे। यह जिक्र किए बिना कि यह वाकया कब हुआ था, हेगड़े ने कहा था, "आचार्य ने आम मुद्दों पर चर्चा की, वहीं कुमार ने मुझसे कहा कि अवैध खनन पर अपनी रिपोर्ट में मैं येदियुरप्पा का जिक्र न करूं।"  कुमार की तरह आचार्य ने भी इस बात से इंकार किया कि हेगड़े पर दबाव डालने का प्रयास किया गया था। कुमार ने जोर देते हुए कहा, "मैं हेगड़े के प्रति सम्मान भाव रखता हूं क्योंकि उनके पिता वरिष्ठ भाजपा नेता थे। यह सच है कि मैं हेगड़े से बेंगलुरू में उनके आवास पर मिला था लेकिन मैंने किसी राजनीतिक मसले पर चर्चा नहीं की थी।"  उन्होंने कहा, "यह भाजपा सरकार को अस्थिर करने का हमारे राजनीतिक प्रतिद्वंद्वियों की कोशिश है। इस समय मैं सभी बातें प्रकट नहीं कर सकता लेकिन समय आने पर सच को जरूर सामने लाऊंगा।"  येदियुरप्पा ने अपनी पार्टी और हेगड़े के बीच बढ़ते विवाद पर कोई प्रतिक्रिया व्यक्त करने से इंकार किया। उन्होंने यहां सोमवार को संवाददाताओं से कहा, "मैं कोई टिप्पणी करना नहीं चाहता।" उल्लेखनीय है कि हेगड़ का कार्यकाल दो अगस्त को खत्म होने जा रहा है। इससे पहले वह राज्य में हुए अवैध खनन पर अपनी 'विस्फोटक' रिपोर्ट पेश करेंगे।